ባለሥልጣኑ በአየር ተቆጣጣሪ ሠራተኞች ምክንያት ተፈጥሮ የነበረው ችግር መቀረፉን አስታወቀ
በአየር ተቆጣጣሪ ሠራተኞች ምክንያት ተፈጥሮ የነበረውን ችግር መቀረፉን የኢትዮጵያ ሲቪል አቪዬሽን ባለሥልጣን አስታወቀ ።የባለሥልጣኑ ዋና ዳይሬክተር  ኮሎኔል ወሰንየለህ ሁነኛው ለዋልታ ቴሌቭዥን እንደገለጹት የበረራ ተቆጣጣሪ ሠራተኞቹ ከትናንት በስተያ ጀምሮ ከበዓል ክፍያና ሌሎች ጉዳዮች ጋር በተያያዘ  ተቃውሟቸውን  ማሰማት ጀምረዋል ።የአየር  በረራ ተቆጣጣሪ ሠራተኞች ጋር በተፈጠረው አለመግባባት ምክንያትም  ትናንት ከ 3 እስከ 5 ሰዓት ያህል አለም አቀፍ በረራዎች መስተጓጎላቸውን  ዋና ዳይሬክተሩ አመልክተዋል ።  ከበረራ ተቆጣጣሪ ሠራተኞች ጋር በተፈጠረ አለመግባባት የኢትዮጵያ አየር መንገድ አለም አቀፍ በረራዎች ተስተጓጉሎ የነበረ ቢሆንም በዕለቱ ከ5 ሰዓት በኋላ ችግሩ መቀረፉን ዋና ዳይሬክተሩ ገልጸዋል፡፡ከባለስልጣኑ ባወጣው መረጃ መሠረት በኢትዮጵያ አየር መንገድ የሚያረፉና የሚነሱ አውሮፕላኖቹ መደበኛ እንቅስቃሴያቸውን ትናንት ማካሄድ ጀምረዋል፡፡የሃገር ውስጥ በረራዎችም ያለምንም ችግርና መስተጓጎል አገልግሎት እየሠጡ መሆናቸው ተገልጿል፡፡ 